„Már kutatókoromban is érdekelt a vállalkozás” | ELTE Online
Megjelent: 2019. november 11., 16:00
Nincs hozzászólás	773	Közélet ELTE , ELTE Sikerek , hogyan legyünk milliárdosok , Kolosi Tamás , Líra és Lant Zrt , szociológus , TÁRKI , Társadalmi Riport , terhes babapiskóta
Az ELTE Alumni Központ által szervezett ELTE Sikerek következő előadója Kolosi Tamás szociológus, aki kutatóból lett az üzleti világ egyik meghatározó szereplője.
Kolosi Tamás (1946) magyar–filozófia–esztétika szakon tanult az egyetemen. 1985-ben megalapította a TÁRKI Társadalomkutatási Intézetet, melynek kiemelt kutatási területei közé tartozik a társadalmi rétegződés és mobilitás, a munkaerőpiac, a jövedelmi eloszlás, a fogyasztás és életstílus, valamint a társadalmi attitűdök vizsgálata. 1990 óta kétévente megjelentetik a Társadalmi Riport című tanulmánykötetet, mely széles körben szeretné ismertté tenni az ország legfontosabb társadalmi összefüggéseit. Kolosi a ’80-as években kezdett el tanítani az ELTE-n, ma a Társadalomtudományi Kar professor emeritusa. A kétezres évek elején Széchenyi-díjat kapott tudományos munkásságáért és tudományszervezői tevékenységéért.
Több mint száz tudományos közleménye jelent meg, kötetei közül különösen ismertté vált A terhes babapiskóta (2000), melyben a saját maga által kidolgozott módszertan segítségével értelmezi a rendszerváltás társadalmi mozgásait. Szelényi Ivánnal közösen jegyzi az új magyar gazdasági elit születésének történetét bemutató Hogyan legyünk milliárdosok? című könyvet (2010). A mű olyan emberekkel ismerteti meg az olvasót, akik 2000 után jelentek meg a leggazdagabb magyarokat összesítő listákon.
Üzleti vállalkozásait a rendszerváltás környékén indította el, de közben továbbra is publikált. „Gyakorlatilag a ’90-es évek első felében két ember lakozott bennem, és két ember munkáját végeztem el, aminek aztán egy infarktus lett a következménye, és döntési helyzet elé kerültem, hogy mit mennyire veszek komolyan” – nyilatkozta egy interjúban. Ekkor nyitott igazán az üzleti élet, főképpen a könyvkiadás felé. Jelenleg a Líra és Lant Zrt. elnöke.
forrás: ELTE Alumni, TÁRKI
fejléckép: vasarnapihirek.hu